PRIENŲ „REVUONOS“ PAGRINDINĖS MOKYKLOS

2023 METŲ VEIKLOS ATASKAITA

VADOVO PRANEŠIMAS

Prienų „Revuonos“ pagrindinė mokykla įgyvendina ikimokyklinio ugdymo, priešmokyklinio ugdymo, pradinio ugdymo, pagrindinio ugdymo, suaugusiųjų pagrindinio (I dalies) ugdymo, individualizuotą pradinio ugdymo, individualizuotą pagrindinio ugdymo, socialinių įgūdžių ugdymo programas. Mokykloje 2023 m. rugsėjo 1 d. sudaryti 24 klasių komplektai, kuriuose mokosi 324 mokiniai. Priešmokyklinėje grupėje mokosi 18 vaikų, 1–4 klasėse –115 mokiniai, 5–10 klasėse – 148 mokiniai. Specialiojo ugdymo skyriuje yra 43 mokiniai. Mokykla turi bendrabutį, kuriame gyvena (5 dienas per savaitę) 14 vaikų, turinčių specialiųjų ugdymosi poreikių. Prienų „Revuonos“ pagrindinė mokykla ugdo skirtingų gebėjimų ir poreikių vaikus, teikia psichologinę, specialiąją ir socialinę pedagoginę, švietimo informacinę pagalbą. Mokykla, bendradarbiaudama su steigėju ir socialiniais partneriais, sudaro galimybes mokytis vaikams iš 4 savivaldybių. Mokykloje dirba 48 pedagoginiai darbuotojai (14 iš jų nepilnu krūviu), 41 aptarnaujančio personalo darbuotojas (7 iš jų nepilnu krūviu). Mokytojai nuolat kelia kvalifikaciją, atestuojasi. 2023 metais suteikta specialiojo pedagogo metodininko kvalifikacija 1 mokytojui. Iš viso mokykloje dirba 2 mokytojai ekspertai, 23 mokytojai metodininkai, 17 vyresniųjų mokytojų, 6 mokytojai.

STRATEGINIŲ VEIKLOS TIKSLŲ ĮGYVENDINIMAS

Prienų „Revuonos“ pagrindinės mokyklos 2022–2024 m. strateginiame plane išsikėlėme tikslą „Kurti inovatyvią ugdymosi aplinką, kuri leistų kiekvienam mokiniui ugdytis pagal galimybes ir patirti ugdymosi sėkmę“. Sudarėme metinį mokyklos veiklos planą, remdamiesi strateginiais prioritetais. Įgyvendinant strateginį prioritetą „Orientavimasis į mokinių poreikius“ (2.1.3) išsikėlėme tikslą „Teikti mokiniams kompleksinę pagalbą, gerinant bendruomenės narių savijautą ir tarpusavio santykius“. Siekėme pozityvių bendruomenės santykių pasitelkiant savivaldos institucijų bendradarbiavimą. Atlikome mokinių adaptacijos tyrimus. Atlikti tikslinių amžiaus grupių mokinių adaptacijos tyrimai: priešmokyklinių grupių vaikų, pirmų klasių ir penktos klasės mokinių. Adaptacijos tyrimų rezultatai apibendrinti ir pristatyti tėvų susirinkimuose. Organizavome bendrus mokinių, tėvų ir mokytojų renginius. 2023-06-07 vyko Prienų „Revuonos” bendruomenės šeimų šventė–turnyras, 2023-12-07 rajoninė „Tūkstantmečio mokyklos“ programos edukacinė popietė „Aš tarp kitų“. Organizuotas tėvų susirinkimas tema „Emocinė savijauta ir pagalbos poreikis“. Organizavome klasių tėvų susirinkimus ir klasių valandėles tarpusavio santykių, emocinės būsenos ir kt. temomis: „Bendravimas elektroninėje erdvėje“ (5 kl.), „Mergaičių ir berniukų tarpusavio santykiai“, „Elgesio taisyklės“, „Klasės mikroklimatas“ (6a kl.), „Dėl mokinių tarpusavio santykių klasėje, patyčių, visiems palankios mokymosi aplinkos kūrimo, pagalbos“, „Dėl mokinių mokymosi sunkumų, elgesio pamokose, patyčių ir mokymosi motyvacijos aptarimo“, mokinių ir jų tėvelių susirinkimas – pamoka „Susirinkimas kitaip“ (2 kl.), Dėl pagalbos būdų aptarimo“ (6b kl.) ir kt. Buvo tęsiamas dalyvavimas projekte ,,Pozityvaus bendravimo ir bendradarbiavimo skatinimas, kuriant palankią mokymuisi aplinką Prienų ,,Revuonos“ pagrindinėje mokykloje“. Gerinant bendruomenės tarpusavio santykius, organizavome akciją mokiniams „Laimės skaičius“. Taikant švietimo pagalbos mokiniui teikimo sistemą, siekėme laiku atpažinti ir tenkinti individualius vaiko ugdymosi polinkius ir poreikius. Organizuoti atskirų klasių mokytojų dalykininkų ir pagalbos mokiniui specialistų susitikimai. Įvyko 5 klasėje dėstančių mokytojų ir pagalbos mokiniui specialistų susirinkimas, kuriame mokytojai išsamiau susipažino su Prienų ŠPT rekomendacijomis SUP turinčių mokinių ugdymui bei jų taikymo įvairiuose dalykuose galimybėmis. Buvo taikomas atnaujintas „Švietimo pagalbos teikimo Prienų „Revuonos“ pagrindinėje mokykloje tvarkos aprašas“. Siekiant išsiaiškinti kylančias mokiniams problemas buvo nuolat bendraujama su pagalbos mokiniui specialistais, klasių vadovais. Sistemingai vyko VGK posėdžiai, kurių metu buvo aptariami atskiri mokinių, kuriems reikalinga mokymosi pagalba mokykloje, atvejai. Viso per metus vyko 19 VGK posėdžių ar susirinkimų. Teiktos specialistų konsultacijos mokiniams. Vyko individualus mokinių pedagoginis–psichologinis įvertinimas Prienų ŠPT, pagalbos būdų parinkimas. Vertinti 15 mokinių. Sprendžiant problemas, buvo bendradarbiaujama su įvairiomis Prienų miesto institucijomis: dalyvauta bendruose Prienų rajono savivaldybės VGK ir TBK posėdžiuose ir pasitarimuose, posėdžiuose Prienų r. savivaldybės socialinių paslaugų centre. Mokykloje lankėsi teisėsaugos institucijų atstovai, kurie vedė pokalbius, diskusijas su mokiniais aktualiais klausimais, taip pat klasių valandėlių metu teikė informaciją tema „Teisinė paauglių atsakomybė“, informacinių technologijų pamokose pasakojo apie interneto grėsmes ir apsisaugojimą nuo jų. Kuriant palankią ugdymosi aplinką, labai svarbi mokytojo savijauta, jo tobulėjimo(si) galimybės. Mokykla laimėjusi finansavimą dalyvauja „Erasmus+“ programos 1 pagrindinio veiksmo bendrojo ugdymo darbuotojų mobilumo projekte „Misija – patraukli ir saugi ateities mokykla“. Gegužės 15–19 d. 4 mokytojai dalyvavo mokymuose „Socialinių įgūdžių įgijimas“ Ispanijoje, Barselona. Liepos 2–9 d. 4 mokytojai dalyvavo „Žaidimas ir žaidimais pagrįstas mokymas socialinei įtraukčiai“ Graikijoje, Korfu. Siekiant atpažinti ir ugdyti gabius mokinius, kūrėme specialius ugdymosi iššūkius ir taikėme įvairius ugdymo būdus. 2023 m. sausio–vasario mėn. buvo atliktas tyrimas apie gabių mokinių ugdymą mūsų mokykloje. Tyrimo tikslas – išsiaiškinti mūsų mokykloje ugdomų ir mokymosi potencialą turinčių mokinių skaičių bei jų ugdymo(si) ypatumus. Atlikus tyrimą paaiškėjo, kad mokykloje yra 84 mokiniai, kurie gabūs bent vienai sričiai (28,67 proc.), o dviem ar daugiau sričių gabūs yra 48 mokiniai (16,38 proc.). Džiugu, kad mokytojai pastebi gabumus mokinių, turinčių mokymosi bei elgesio sunkumų. Tyrimo duomenys 2023 m. kovo 27 d. buvo pristatyti Mokytojų tarybos posėdyje. Susitarta, kad norint tinkamiau išnaudoti mokinių turimą mokymosi potencialą daug dėmesio pradinėse klasėse reikia skirti skaitymo bei teksto suvokimo įgūdžių ugdymui bei atsakomybės, kūrybiškumo ir kruopštumo formavimui. O pastebėjus mokinį, kuris domisi tam tikra sritimi, reikia jį įtraukti į įvairias veiklas pamokoje ir popamokiniu laiku, atsakyti į jam kylančius klausimus. Mokytojų tarybos posėdyje 2023 m. kovo 27 d. skaitytas pranešimas „Iššūkiai ir galimybės, ugdant gabų mokinį”. Buvo aptarta, kas yra gabūs vaikai, su kokiais sunkumais jie susiduria ir kaip juos ugdyti. Įgyvendinant strateginį prioritetą Mokymosi įprasminimas (2.2.1), kėlėme tikslą „Ugdyti realiam gyvenimui aktualius mąstymo ir veiklos gebėjimus pasitelkiant mokyklos tinklaveiką“. Siekėme sudaryti sąlygas mokytojams tobulinti gebėjimus ruošti mokinius realiam gyvenimui, atsižvelgiant į atnaujintą ugdymo turinį. Skatinome mokytojus lankyti kvalifikacijos tobulinimo renginius apie atnaujintą ugdymo turinį. Mokytojų apklausa parodė, kad 67,7 proc. mokytojų dalyvavo mokymuose, skirtuose švietimo pokyčiams. Direkcinės tarybos pasitarime priimtas nutarimas, jog nuo 2023 m. rugsėjo 1 d. visų dalykų mokytojams bus nupirkta po 1 egzempliorių skirtingų leidyklų vadovėlių, parengtų pagal naująsias dalykų programas. Siekiant susipažinti su šiais vadovėliais mokytojai buvo skatinami dalyvauti leidyklų organizuojamuose vadovėlių pristatymuose. Įsigijus po vieną skirtingų leidyklų dalykui skirtą vadovėlį buvo tikslingiau panaudotos lėšos perkant vadovėlius mokiniams. Vedėme atviras patyriminės veiklos pamokas. 77,4 proc. mokytojų per mokslo metus pravedė bent vieną atvirą patyriminės veiklos pamoką. Mokytojų apklausa parodė, jog 51,6 proc. mokytojų taiko patyriminį ugdymą savo pamokose ne dažniau kaip kartą per mėnesį, 16,1 proc. – ne dažniau kaip kartą per savaitę, 9,7 proc. – kelis kartus per savaitę, o 22,6 proc. – patyriminio ugdymo savo pamokose netaiko. Mezgant socialinius ryšius, mokiniams organizavome patyrimines veiklas. 73,92 proc. klasių vadovų ir neformaliojo švietimo vadovų organizavo bent po vieną patyriminę veiklą su socialiniais partneriais: Alytaus profesinio rengimo centru, Prienų krašto muziejumi, Prienų Justino Marcinkevičiaus viešąja biblioteka, Šilavoto biblioteka ir kt. Šiose veiklose dalyvavo dauguma mokinių. Dalis renginių su socialiniais partneriais buvo organizuoti iš kultūros paso siūlomų edukacijų. Atsižvelgiant į mokinių individualius gebėjimus sudarėme sąlygas ugdytis mąstymą. Metodinėse grupėse aptarėme mąstymo gebėjimų svarbą, galimybes ir būdus mokykloje. Visose metodinėse grupėse buvo organizuoti susirinkimai, kurių metu buvo aptarta mąstymo gebėjimų svarba, galimybės ir būdai juos ugdyti pamokose. 2023 m. vasario–kovo mėnesiais organizavome apklausą „Būdai lavinti mokinių mąstymo gebėjimus“. Pasirašius sutartį 2023-06-08 mokykla įgyvendina „Tūkstantmečio mokyklų“ (TŪM) programos veiklas: kuria naują infrastruktūrą, pritaikytą STEAM ugdymui, kad mokiniai turėtų sąlygas įgyti praktika ir tyrimais grįstą, į kiekvieno mokinio sėkmę vedančią mokymosi patirtį; modernizuoja turimą infrastruktūrą ir pritaiko ją integraciniam ir įtraukiajam ugdymui organizuoti; stiprina mokinių kultūrinės kompetencijos ugdymą kaip integralų ir šiuolaikišką procesą, įvairiais būdais organizuojamą ne tik mokyklos erdvėse; įgyvendina ilgalaikes mokytojų ir pagalbos mokiniui specialistų profesinio tobulėjimo programas, stiprina mokyklų tinklaveiką ir mokyklų vadovų, mokytojų ir pagalbos mokiniui specialistų lyderystę, nukreiptą į įvairių poreikių mokinių pažangą. Dalyvaudami „Erasmus+“ programos 1 pagrindinio veiksmo bendrojo ugdymo darbuotojų mobilumo projekte „Misija – patraukli ir saugi ateities mokykla“, kovo 20–24 d. 4 mokytojai dalyvavo mokymuose „STEAM švietimo skatinimas per mokytojų rengimą“ Portugalijoje, Porto. Spalio 23–27 d. 4 mokytojai dalyvavo mokymuose „IKT grįstos klasės“ Turkijoje, Antalija.

___________________________